Buksamlerbier

Fidelinae
 Pararhophitini
 Fideliini
 Megachilinae
 Lithurgini
 murerbier 
 Anthidiini
 Dioxyini 
 bladskjærerbier 

Buksamlerbier er en gruppe solitære bier. De mest kjente buksamlerbiene er arter fra delgruppene bladskjærerbier og murerbier. Det er kjent noe over 4000 arter i verden og 40 arter i Norge. Hunnene til de fleste artene samler pollen i en børste som dekker undersiden av bakkroppen, derav navnet buksamlerbier. De er viktige for bestøvningen av blomsterplanter.

 Utseende 
Både små og store arter, men mange er middelsstore, brede og kraftige bier. Hodet er gjerne stort og bredt, ofte med ganske store mandibler (overkjever) som er spesialtilpasset de enkelte arters metode å bygge bol på.
Kroppen er bred, bakkroppen oval, ofte med tverrgående bånd av korte hår, noen ganger med gule eller hvite flekker på sidene. Forvingen har to lukkede celler i den ytre delen (submarginalceller). Beina er ganske kraftige, ofte med tette, utstående hår.

 Levevis 
Familien omfatter blant annet de artene som kalles bladskjærerbier og murerbier. Disse biene bygger forskjellige slags små bol. Bolet eller redet plasseres ofte i hulrom i døde trær. Bladskjærerbier kutter deler av blader som de bruker i bolet. Murerbiene lager rede av mudder, under steiner eller i egnede hulrom.
Det norske navnet kommer av at hunnene samler pollen festet til hår på undersiden av bakkroppen, ikke på bakbeina som hos de fleste andre bier. Denne innsamlingsmetoden er mye mindre effektiv enn de mer "moderne" bienes pollenkurver, så en buksamlerbie må besøke opptil 10 ganger så mange blomster for å samle like mye pollen. Dette gjør at buksamlerbiene er spesielt verdifulle pollinatorer. Buksamlerbiene har vært tatt i bruk i jordbruket, ved at man har satt ut trestokker med huller boret i dem (insekthotell), der de kan lage reir og deretter pollinere avlingene rundt omkring mens de samler pollen. Arten Megachile rotundata har blitt brukt slik i dyrking av blålusern, og Osmia lignaria i frukthager.
Ofte angripes de av parasitterende insekter, deriblant murerveps, gullveps, maurveps og flere slags fluer. Noen av dem er også selv parasitter, som legger sine egg i reirene til andre bier (gjerne andre buksamlerbier). Et eksempel er slekten Coelioxys som snylter på Megachile.

 Verdens største bie 
Arten Megachile pluto fra Indonesia er kjent som verdens største bie. Hunnene av denne sjeldne arten blir opptil 39 mm lange med et vingespenn på opptil 63 mm, og utmerker seg i tillegg med meget store og kraftige mandibler. De ble oppdaget av Alfred Russel Wallace i 1859 (samme år som han publiserte evolusjonsteorien sammen med Charles Darwin), men så ble den ikke funnet igjen på over 100 år og man trodde den var utdødd. I 1981 ble den gjenoppdaget. Tross sin enorme størrelse fører denne arten, som lager reir i termitt-tuer, en skjult tilværelse. Noen forskere bestemte seg for å finne ut av om arten var utdødd eller ikke og reiste til øyene. Der fant dem bien i januar 2019. Den hadde dannet bol i et termittrede i et tre.

 Systematisk inndeling 

 Ordenen vepser, Hymenoptera
 Gruppen stilkvepser, Apocrita
 Gruppen broddvepser, Aculeata
 Overfamilien Apoidea
 Gruppen bier, Apiformes
 Familien buksamlerbier, Megachilidae
 Underfamilien Fidelinae
 Pararhophitini – bare tre arter, Asia
 Slekten Pararhophitis Friese, 1898
 Fideliini – Afrika og Chile, 14 arter
 Slekten Fidelia Friese – 12 arter, Afrika
 Slekten Neofidelia Moure & Michener, 1955 – to arter, Chile
 Underfamilien Megachilinae
 Lithurgini ca. 40 arter
 Slekten Lithurgus Latreille, 1825 – ca. 25 arter,  3 i Europa
 Slekten Microthurge Michener, 1983 – fire arter, sørlige Sør-Amerika
 Slekten Trichothurgus Moure, 1949 – 13 arter, sørlige Sør-Amerika
 murerbier, Osmiini – i Europa:
 Slekten Chelostoma Latreille, 1809 – 13 arter i Europa
 Slekten Haetosmia Popov, 1952 – 1 art i Europa
 Slekten Heriades Spinola, 1808 – 15 arter i Europa
 Slekten Hofferia Tkalcu, 1984 – 2 arter i Europa
 Slekten Hoplitis Klug, 1807 – 89 arter i Europa
 Slekten Hoplosmia Thomson, 1872 – 12 arter i Europa
 Slekten Osmia Panzer, 1806 – 114 arter i Europa
 Slekten Protosmia Ducke, 1900 – 11 arter i Europa
 Slekten Stenoheriades Tkalcu, 1984 – 2 arter i Europa
 Anthidiini – i Europa:
 Slekten Afranthidium Michener, 1948 – 4 arter i Europa
 Slekten Anthidiellum Cockerell, 1904 – to arter i Europa
 Slekten Anthidium Fabricius, 1804 – 30 arter i Europa
 Slekten Eoanthidium Popov, 1950 – én art i Europa
 Slekten Icteranthidium Michener, 1948 – 5 arter i Europa
 Slekten Rhodanthidium Isensee, 1927 – 9 arter i Europa
 Slekten Stelis Panzer, 1806 – 23 arter i Europa
 Slekten Trachusa Panzer, 1804 – 5 arter i Europa
 Dioxyini – i Europa:
 Slekten Aglaoapis Cameron, 1901 – én art i Europa
 Slekten Dioxys Lepeletier & Serville, 1825 – 11 arter i Europa
 Slekten Metadioxys Popov, 1947 – 1 art i Europa
 Slekten Paradioxys Mocsary, 1894 – én art i Europa
 bladskjærerbier, Megachilini
 Slekten Coelioxys Latreille, 1809 – 28 arter i Europa
 Slekten Megachile Latreille, 1802 – 100 arter i Europa
 Slekten Radoszkowskiana

 Referanser 
Stephen Johnson (2019) World’s largest bee, thought to be extinct, found in Indonesia. Freethink. Besøkt 2023-03-24

 Kilder 
 Fauna Europaea, utbredelsesdatabase over europeiske dyr:  
 Michener, C.D. (2000) The bees of the world. Megachilidae. 
 Michener, C.D. 2007. The Bees of the World. Second edition. Johns Hopkins University Press. xvi + 953 s.

 Eksterne lenker 

 Discover Life - Apoidea En liste over alle bier i verden med synonymer og utbredelse.
Kategori:Bier
Kategori:Årevinger formelt beskrevet i 1802
Kategori:Dyr formelt beskrevet av Pierre André Latreille